## El Consell ratifica l’acord per a la implantació del nou model d’oficina judicial i de la carrera professional en l’Administració de Justícia

*** L’acord firmat amb les organitzacions sindicals suposa una millora progressiva de les condicions de treball del personal de l’Administració de Justícia**

El Consell ha ratificat l’acord de legislatura 2024-2027 per a la implantació de la nova oficina judicial a la Comunitat Valenciana, basat en els projectes de llei d’eficiència organitzativa i de mesures d’eficiència processal i digital i en l’establiment de la carrera professional en l’Administració de Justícia de la Generalitat.

Este acord, que va ser subscrit el 12 de desembre de 2023 entre la Conselleria de Justícia i Interior i les organitzacions sindicals, es basa principalment en dos punts.

El primer és la implantació del nou model d’oficina judicial davant l’expectativa que el Govern d’Espanya aprove diversos projectes de llei de reformes organitzatives i d’eficiència processal que suposaran la implantació dels tribunals d’instància i les oficines de justícia en els municipis, la qual cosa implica una modificació del tradicional model organitzatiu dels jutjats i tribunals quant a la seua planta i demarcació.

En este sentit, s’establix la millora progressiva de les condicions de treball del personal al servici de l’Administració de Justícia implicat en la realització d’este procés de canvi, als quals els suposarà un esforç d’adaptació.

El segon punt d’este acord arreplega el compromís de la Conselleria de Justícia i Interior d’implantar la carrera professional del personal funcionari de l’Administració de Justícia transferit, una vegada que el Ministeri de Justícia regule les bases de la carrera professional mitjançant reial decret, tal com establix la Llei orgànica 4/2018, de 26 de desembre.

Fins que això es produïsca, i sempre que ho permeten les disponibilitats pressupostàries, la Conselleria prorrogarà per als anys 2024 i següents l’actual programa d’actuació, que reconeix la trajectòria i actuació professional del funcionariat d’esta administració.

Fecha: 23/07/2024